Månedsrapport Smørblomsten- mars 2025

Fagområde: kommunikasjon, språk og tekst

I Rammeplanen står det at "barnehagen skal bidra til at barn leker med språk, symboler og tekst og stimulere til språklig nysgjerrighet, bevissthet og utvikling". Ut ifra denne månedens fagområde kunne barna ta med sine egne bøker til barnehagen. Barna har tittet i bøkene på egenhånd og det har vært flere gode lesestunder med voksen. Noen av bøkene har også blitt lest i samling. Barna har stolt vist frem bøkene sine til hverandre og følt eierskap til sin egen bok. Det virker som barna har hatt stor glede av dette! I løpet av mars har også de eldste barna spilt ulike spill med fokus på ord og begreper. 

I mars har vi hatt fokus på årstiden "vår". Vi har lagd tankekart rundt temaet hvor barna har kommet med innspill om hva de forbinder med vår. Mark, sykkel, sol og blomster var noen av tingene vi snakket om. De eldste barna har i tillegg tegnet tegninger om temaet, samt at vi har skrevet ut bilder. I samling har vi sunget ulike vårsanger. Noen av sangene var kjente, mens andre var helt nye. 

Ute har våren også tittet fram, til glede for både store og små. Det har vært stor stas å ta fram syklene igjen! Med mange solfylte og varmere dager har vi også benyttet muligheten til å spise flere av måltidene ute. Smørblomsten har også vært på flere turer sammen i skogen og på lekeplassen. Mot slutten av måneden har vi begynt med påskeforberedelser, både avdelingsvis og i aldersgruppene. 

Hilsen oss på Smørblomsten!